CELEX: 32021D0215(01)
Language: hu
Date: 2015-11-27 00:00:00
Title: A Bizottság határozata (2015. november 27.) a fizetési rendszerekkel foglalkozó piaci szakértői csoport felállításáról szóló 2011/C 253/04 bizottsági határozatnak az érvényességi idejének meghosszabbítása érdekében történő módosításáról 2021/C 52 I/01

2021.2.15.   
               
               
                  HU
               
               
                  Az Európai Unió Hivatalos Lapja
               
               
                  CI 52/1
               
            
         A BIZOTTSÁG HATÁROZATA
         (2015. november 27.)
         a fizetési rendszerekkel foglalkozó piaci szakértői csoport felállításáról szóló 2011/C 253/04 bizottsági határozatnak az érvényességi idejének meghosszabbítása érdekében történő módosításáról
         (2021/C 52 I/01)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         mivel:
         
                     (1)
                  
                  
                     2011. augusztus 29-i határozatával (1) a Bizottság létrehozta a fizetési rendszerekkel foglalkozó piaci szakértői csoportot. A határozat 2015. december 31-ig alkalmazandó. A szakértői csoport hivatalos platformként szolgál a pénzforgalmi szolgáltatási irányelv (2007/64/EK irányelv (2)) végrehajtása és értelmezése kapcsán felmerülő kérdésekről a piaci szereplőkkel folytatott strukturált eszmecsere számára. A pénzforgalmi szolgáltatási irányelv nemrégiben átdolgozásra került (3). Az átdolgozott pénzforgalmi szolgáltatási irányelvvel szoros összefüggésben a Parlament és a Tanács 2015. április 29-én elfogadta a kártyaalapú fizetési műveletek bankközi jutalékairól szóló (EU) 2015/751 európai parlamenti és tanácsi rendeletet. (4) A fizetési szolgáltatások piacán gyors ütemű innováció figyelhető meg. A piaci szabványosítás és innováció ösztönzése és irányának meghatározása céljából különböző kezdeményezések láttak napvilágot szerte Európában, ennek jegyében jött létre egyebek mellett a Kártyapiaci Érdekképviseleti Szövetség és a Kis Összegű Euró-pénzforgalmi Tanács. Az ezekből a fejleményekből fakadó kihívások a jövőben is szükségessé teszik, hogy az érdekeltek részvételével hivatalos fórum álljon rendelkezésre az e fejleményekkel kapcsolatos kérdésekről folytatott strukturált eszmecsere számára. Ezért helyénvaló, hogy a fizetési rendszerekkel foglalkozó piaci szakértői csoport elnevezésű szakértői csoport további öt évig folytassa a munkáját.
                  
               
                     (2)
                  
                  
                     A 2011. augusztus 29-i határozatot ezért ennek megfelelően módosítani kell,
                  
               A KÖVETKEZŐKÉPPEN HATÁROZOTT:
         
            Egyetlen cikk
            
               (1)   A 2011. augusztus 29-i határozat 4. cikkének (5) bekezdésében a „négy évre” szövegrész helyébe az „öt évre” szöveg lép.
            
            
               (2)   Az 5. cikk (7) bekezdése helyébe a következő szöveg lép:
               
                  „A Bizottság közzéteszi a bizottsági szakértői csoportok és más hasonló testületek nyilvántartásában vagy a nyilvántartásból elérhető, külön e célra létrehozott weboldalon a csoport tevékenységére vonatkozó valamennyi lényeges dokumentumot, például a napirendeket, a jegyzőkönyveket és a résztvevők beadványait. Amennyiben egy dokumentum közzététele az 1049/2001/EK rendelet 4. cikkében meghatározottak szerint kedvezőtlenül befolyásolná valamely közérdek vagy magánérdek védelmét, a közzétételtől el kell tekinteni.”
               
            
            
               (3)   A 2011. augusztus 29-i határozat 8. cikkében a „2015. december 31-ig” szövegrész helyébe a „2020. december 31-ig” szöveg lép.
            
         
         
            Kelt Brüsszelben, 2015. november 27-én.
            
               
                  a Bizottság részéről
               
               Jonathan HILL
               
                  a Bizottság tagja
               
            
         
         
            (1)  A Bizottság határozata (2011. augusztus 29.) fizetési rendszerekkel foglalkozó piaci szakértői csoport felállításáról (HL C 253., 2011.8.30., 3. o.).
         
            (2)  Az Európai Parlament és a Tanács 2007/64/EK irányelve (2007. november 13.) a belső piaci pénzforgalmi szolgáltatásokról és a 97/7/EK, a 2002/65/EK, a 2005/60/EK és a 2006/48/EK irányelv módosításáról és a 97/5/EK irányelv hatályon kívül helyezéséről (HL L 319., 2007.12.5., 1. o.).
         
            (3)  Az Európai Parlament és a Tanács (EU) 2015/2366 irányelve (2015. november 25.) a belső piaci pénzforgalmi szolgáltatásokról és a 2002/65/EK, a 2009/110/EK és a 2013/36/EU irányelv és az 1093/2010/EU rendelet módosításáról, valamint a 2007/64/EK irányelv hatályon kívül helyezéséről (HL L 337., 2015.12.23., 35. o.).
         
            (4)  HL L 123., 2015.5.19., 1. o.